Doležal, Andrej, minister dopravy a výstavby SR (2020-04-20):
Ďakujem veľmi pekne, pán predsedajúci. Vážené pani poslankyne, vážení páni poslanci Národnej rady Slovenskej republiky, dovoľte, aby som uviedol vládny návrh zákona o niektorých opatreniach v pôsobnosti ministerstva dopravy. Vo všeobecnosti sa týka o úpravu pätnástich zákonov v pôsobnosti ministerstva dopravy a ich účel je minimalizovať vplyv koronavírusu na jednotlivé zákony. Takže konkrétne môžem veľmi v rýchlosti prvý zákon. Prvá zákon, prvá úprava sa týka stavebného zákona, kde preferujeme vykonávať ústne pojednávanie len v nevyhnutnom rozsahu. Stavebný úrad môže predĺžiť lehotu na vykonanie úkonu a môže vybaviť bez zbytočného odkladu podanie, resp. minimalizovať osobný kontakt s účastníkmi konania. V čl. II je spomínaná úprava leteckého zákona, kedy počas, kedy Dopravný úrad môže počas mimoriadnej situácie, resp. núdzového stavu v nevyhnutnom rozsahu obmedziť prijímanie žiadostí o schválenie, resp. vydanie udelenia licencie a podobne. Tiež tento zákon upravuje predĺženie platnosti niektorých dokladov, až do uplynutia 4 mesiacov od odvolania krízovej situácie. Ďalší zákon veľmi podobného charakteru alebo ďalšia úprava zákona podobného charakteru sa týka vnútrozemskej plavby, kde opäť posúvame lehoty, resp. tieto lehoty v súvislosti s mimoriadnou situáciou a núdzovým stavom neplynú. V ďalšom článku hovoríme o úprave zákona č. 93/2005 Z. z. o autoškolách, kde predlžujeme platnosť inštruktorského preukazu až do uplynutia štyroch mesiacov od odvolania krízovej situácie. Ďalší zákon č. 555 o energetickej hospodárnosti budov, hovoríme o príspevku na zateplenie rodinného domu začatom na základe výzvy na predkladanie žiadostí. Tento termín na predloženie sa ustanovuje na 30. júna ´21. To znamená, predlžujeme tieto konania. Ďalší zákon sa týka povinnej základnej kvalifikácie o pravidelnom výcviku niektorých vodičov. Tu opäť predlžujeme platnosť osvedčenia o základnej kvalifikácii až do uplynutia štyroch mesiacov od odvolania krízovej situácie. Zákon č. 513, opäť ďalšia zmena, to je zákon o dráhach, kde tam upravujeme § 112g, kde ministerstvo môže počas mimoriadnej situácie obmedziť prijímanie žiadostí, resp. úrad môže počas krízovej situácie v nevyhnutnom rozsahu obmedziť prijímanie žiadostí o vydanie povolenia na uvedenia na uvedenie subsystému do prevádzky. Čiže to sa týka dráh. Rovnako predlžujem platnosť lekárskeho posudku až do uplynutia dvoch mesiacov od odvolania krízovej situácie. V súvislosti so zákonom o doprave na dráhach, opäť je tam úprava, kedy ministerstvo môže počas mimoriadnej situácie v nevyhnutnom rozsahu obmedziť prijímanie žiadostí o vydanie osvedčenia bezpečnostného poradcu. Zároveň úrad môže počas krízovej situácie v nevyhnutnom rozsahu obmedziť prijímanie žiadostí o vydanie poverenia, resp. opäť predlžujeme platnosť lekárskeho posudku až do uplynutia dvoch mesiacov od odvolania krízovej situácie. Ďalšia úprava sa týka, úprava zákona o podpore cestovného ruchu, kde posúvame lehotu, kde sa uplatňujú žiadosti o dotáciu ministerstva v súvislosti s organizáciami cestovného ruchu do 30. júna 2020. Ďalší zákon sa týka úpravy, ďalšie zákony o dotáciách na rozvoj bývania, tam žiadosti, tam dotácie, ktoré boli podané v roku 2018, sa vie uzatvoriť následná kúpna zmluva až do konca mesiaca august ´21 a tie, ktoré boli v roku 2019 do konca mesiace august 2022. Prepáčte, že takto v rýchlosti, ale myslím si, že to je v samotnom návrhu zákona zrejmé. Zákon č. 56 o cestnej doprave. Opäť počas mimoriadnej situácie núdzového stavu sa predlžuje lehota rôznych dokladov. Je ich tam rádovo 12. Rôzne osvedčenia a povolenia. Napríklad, vyberám len z mnohých, predlžuje sa platnosť koncesií na výkon taxislužby a podobne. Ďalšia úprava zákona sa týka zákona o Štátnom fonde rozvoja bývania a hovorí opäť o podpore, ktorá bola priznaná v roku 2018, a následná kúpna zmluva sa môže uzavrieť najneskôr do konca mesiaca august ´21. Podobne žiadosti z roku 2019 až do konca mesiaca august 2022. Ďalší zákon sa týka, je to zákon o vyvlastňovaní pozemkov a stavieb, tam opäť minimalizujeme ústne pojednávania len na nevyhnutný rozsah a vyvlastňovací orgán môže predĺžiť lehotu na vykonanie úkonu na vydanie rozhodnutia bez predchádzajúceho súhlasu odvolacieho orgánu. Ďalšia úprava zákona sa týka zákona o prevádzke vozidiel v cestnej premávke. Opäť ministerstvo vnútra môže počas mimoriadnej situácie, núdzového stavu alebo výnimočného stavu obmedziť prijímanie návrhu na jednotlivé schválenia podľa štvrtej hlavy tohto zákona. A jeden z posledných zmien je, sa týka, jedna z posledných zmien sa týka zákona č. 213 o odplatách a o poskytovaní príspevku v civilnom letectve. A tam počas trvania teda mimoriadnej situácie núdzového stavu v súvislosti s ochorením lehota podľa § 10 ods. 3 neplynie. Takže toľko v skratke k úprave pätnástich zákonov. Ďakujem veľmi pekne.